Vruntlike grot tho vorn an mine sunderlike vrunde borghermester vnde radmenne. Ik bidde iu to wetende, dat dusse bref wiser Mickel louede vor einen iuwen borgher, Martin Karkes, de hadde sik vor broken in mins heren rechte uppe veirtich mark vnde allet dar he mede vor; vnde den broke leit ik eme uppe veir tunnen beir vmme iuwer leue willen; vnde de veir tunnen beirs heft dusse bref wiser vte gheuen. Dar bidde ik iu vruntliken vmme, dat gi eme sc[h]ippen so wele alse dar he recht ane is, alse ik alweghe gherne do den iuwen. Gesc[h]reuen vnder Ludeken Kusel inseghele, wenthe ik dat min nicht bi mi hadde. Jk Janeke Hampemois. Adress: An de erwerdighen hern borghermester vnde radmenne to Reuele kome dusse breff mit werdigheit.